上海環球金融中心

上海環球金融中心（英文：Shanghai World Financial Center）係一棟摩天大廈，位置喺上海浦東新區陸家嘴金融貿易區世紀大道100號，2008年到2014年期間係中國大陸第一高樓，跟著畀上海中心大廈超過咗，而家係世界第十四高樓、世界最高嘅平頂式大廈。 簡介 大樓總高係492米，地面高係101層，業主係日本森大廈公司，旗下嘅子公司「上海環球金融中心股份有限公司」係呢個項目嘅發展商。 史 上海環球金融中心喺1997年8月27號奠基，原計劃高度460米，地面94層，花費81.7億人仔（12億美金），但後尾受到咗1997年亞洲金融風暴嘅影響，工程就停咗有成6年。去到2003年2月13號復工嗰時，因為設計高度俾其他摩天大廈築計劃超過咗，復工後嘅大廈就改埋設計方案，加咗7層（32米），即係地面101層，有492米咁高。佢卒之喺2007年9月14號封頂，2008年8月28號完工、開幕，2008年8月30號正式開張。 工程高度 2007年9月14號封頂陣，佢個官方部門公佈嘅上海環球金融中心嘅高度係492米，地面有101層，地底有3層。 另據工地消息講，上海環球金融中心已經喺2007年6月18號超過隔離嘅金茂大廈（高420.5米），成為咗嗰陣時中國大陸第一高樓，嗰時起咗423.8米咁高，地面有成94層。 建築架構 建築設計 建築嘅主體係一個正方形柱體，由兩個巨型拱形斜面逐漸向上收埋喺頂端交會而成；為咗減輕風阻，原設計中建築物嘅頂端設有一個巨型嘅環狀圓形風洞開口，設計係借鑑咗中華古典庭園建築嘅「月門」，後尾將大廈頂部風洞由圓形改成倒梯形，定咗做終極設計方案。另外，佢嘅斜向桁架設計係參考咗香港中銀大廈。 設計爭議 由於大廈喺設計建造一開始，主要喉舌媒體就集中幫佢大賣咗告白，所以啲普通街坊亦都發覺到大樓改咗設計方案，並且有唔同嘅睇法。早期設計，風洞係圓嘅，後尾喺圓形中間加咗條天橋，最屘先改成現時設計。 有人覺得個大廈原本嘅圓形方案仲靚啲，造型亦啱返美學觀點入邊嘅簡約同流線型風格，兼且同週邊嘅東方明珠、上海國際會議中心呢啲同样以圓形做設計（元素）嘅建築仲協調多啲，但亦都有人套用傳統嘅「天圓地方」嘅觀念，話矩形嘅設計都幾好。而家嘅環球金融中心亦因望落去好似開樽器咁而俾人週時攞嚟講笑。 樓層規劃 大樓地面101層，地底3層，樓層總面積係377,300平方米（4,061,200平方英尺），樓層規劃地底2樓至地面3樓都係做商場，3到5樓係做開會嘅設施，7樓到77樓就冚嘭唥係做辦公室，其中有兩個空中門廳，分別喺28到29樓同埋52到53樓。 79到93樓係畀咗凱悅集團打理嘅上海柏悅酒店，90樓設咗兩部風阻尼器，94到100樓就係觀光、觀景嘅設施，有成三個觀景台，其中94樓係「觀光大廳」，係一個750平方米（8,070平方英尺）嘅展覽場地及觀景台，樓層淨高係8米，離地有423米，喺度可以搞唔同類型嘅展覽活動，97樓係「觀光天橋」，離地有439米。 而喺第100層仲有設計個最高嘅「觀光天閣」，有55米長，離地面係有474米咁高。2009年8月27號，上海還球金融中心100層觀光天閣獲得咗健力士世界紀錄「世界最高觀光廳」嘅認證，同日，上海柏悅酒店亦獲得咗健力士「世界最高酒店」嘅認證。 𨋢配置 風阻尼器 大樓喺90樓（高395米）設置咗兩部風阻尼器，各重150公噸，使用感應器測出建築物遇風嘅搖擺程度，又通過電腦計算嚟控制阻尼器喐嘅方向，咁翻風嘅時候棟樓就唔會岌得咁犀利，而預計呢兩部阻尼器亦將成為世界最高嘅電腦自動控制阻尼器。 第一高樓之爭 呢個工程嘅相關部門指出，位於台北市已經起好嘅台北101大樓（總高度509.2米，屋頂高度449.2米）嘅高度包括60米尖塔在內，就實體高度（大廈屋頂）嚟講，環球金融中心屬於世界第一，但以美國權威建築機構CTBUH所訂定嘅高度計算嚟講，又仲係低過臺北101，加埋復工後工程速度已冇阿聯杜拜嘅哈利法塔（總高度828米，屋頂高度636米）咁快，直至被超越，嗰時先計劃定位係中國大陸第一高樓同世界第三高樓。 繼上海環球金融中心之後，中國各地都陸續傳出新嘅摩天大樓計劃繼續角逐中國第一高樓嘅頭銜。呢啲計劃包括天津起緊嘅中國117大廈（高597米）、武漢起緊嘅武漢綠地中心（高636米）同武漢周大福金融中心（高648米）、同位於上海嘅上海中心大廈（高632米）同深圳平安國際金融中心（高599米）。 同陸家嘴地區嘅互動 棟樓開始起嗰時，相關部門就擬定咗同發展大廈之間起天橋嘅計劃，原本計劃以地下道方式連接，但有專家話上海環球金融中心同金茂大廈兩幢摩天大樓之間得一條馬路之隔，如果仲開挖地下道，咁上海地面沉降嘅狀況將變得更加嚴重，同時陸家嘴地區複雜嘅地下管線系統之間亦都冇幾多地方留畀地下道，最屘趨向於起「陸家嘴天橋」嘅方案。而家下，陸家嘴明珠環天橋已經起好，將環球金融中心融入咗全陸家嘴嘅「空中步行圈」中。 工地事件 2007年1月9號上晝，一名中國日報記者喺施工工地準備影起緊嘅上海環球金融中心嘅相嘅時候，俾工地保安夾硬制止，跟住又嚟咗幾個保安，對佢進行毆打，呢位記者當時就講「班工人都話，平時好多外國人路經呢度影相都無人出嚟阻，中國人嚟反而捱打」，後尾經過浦東警方協調，工地保安負責人出面向姓高記者致歉，並達成調解協議。呢單嘢發生後進一步喺網絡平台上掀起波瀾，甚至連關於「抵制」環球嘅聲音都有埋，不過普通街坊就唔係好關注呢單嘢，仲期待緊「世界第一高樓」。 2007年8月14點下晝4點30分，仲未完工嘅大樓工地發生火燭，着火嘅係48樓，濃煙直衝到75樓，推估事故原因可能係工人喺焊接時有火花跌落，遇到易燃物而引起失火，當時施工工人撤離晒，未造成人員傷亡，但由於雲梯高度唔夠，因此消防員利用大樓本身嘅𨋢進行滅火，5點45分時火燭被撲滅。 業主 牽頭發展商日本森大廈，2010年11月開始將部分高層寫字樓轉租為售，至今確認沽出68至72樓5層樓面，平均每平方米樓面成交價介乎8.2萬至8.3萬人民幣，創上海浦東寫字樓新高成交樓面價。 已沽出67至72樓6層樓面：Bread n Butter，67樓全層；保利協鑫68樓全層；2011年2月湯臣集團公布以2.67億文（平均每平方米8.287萬元）購入72樓成一層。 交通 軌道交通：2號綫陸家嘴站 地面巴士81、82、85、314、583、774、795、798、799、870、961、971、985、992、993、陸家嘴旅遊環線、陸家嘴金融城1路、蔡陸專線 圖片集 入駐機構 參考 睇埋 陸家嘴金融貿易區 鄰近超高建築物：金茂大廈、東方明珠廣播電視塔、上海中心大廈 出面網頁 上海環球金融中心官方網站 上海環球金融中心觀光廳 Emporis - 上海環球金融中心 SkyscraperPage - 上海環球金融中心 摩天漢世界 - 上海環球金融中心 森大樓株式會社 - 上海環球金融中心